
1. Negocierile UE cu “valul Helsinki” al ţărilor candidate la aderare

Cele şase ţări invitate la summitul de la Helsinki să declanşeze negocierile de aderare cu Uniunea Europeană au început, marţi 28 martie a.c., la Bruxelles, discuţiile tehnice, prezentându-şi fiecare poziţia referitoare la capitolele reţinute pentru o primă fază a negocierilor. 

Comisia Europeană, cu aprobarea “Celor 15”, a propus celor şase ţări interesate (Malta, Slovacia, Letonia, Lituania, Bulgaria şi România) ca, de la caz la caz, să înceapă negocierile pentru cinci până la opt capitole, în funcţie de pregătirea pe care se presupune că o au în privinţa adaptării la normele şi legile aflate în vigoare în Uniunea Europeană. 

În afară de cele cinci capitole comune (întreprinderi mici şi mijlocii, ştiinţă-cercetare, educaţie şi învăţământ, politica externă şi politica de securitate comună), Bruxelles-ul a cerut discutarea a trei capitole suplimentare în cazul Maltei (industrie, telecomunicaţii, cultură-audiovizual) şi în cazul Letoniei, Lituaniei şi Slovaciei (concurenţă, statistică şi audio-vizual). Bulgariei i s-a mai atribuit un capitol suplimentar, cel referitor la cultură şi audiovizual, în timp ce România trebuie să negocieze doar cele cinci capitole comune iniţiale. 

Potrivit unor surse din cadrul Comisiei Europene, negociatorii delegaţiilor letonă şi bulgară au decis să propună deschiderea de negocieri în privinţa a două capitole suplimentare faţă de cele impuse - statistică şi telecomunicaţii în cazul Bulgariei şi industrie şi protecţia consumatorilor în cazul Letoniei. Aceasta din urmă a afirmat că doreşte să depună eforturi duble pentru a o ajunge din urmă pe vecina sa, Estonia, care figurează, alături de Ungaria, Slovenia, Polonia, Republica Cehă şi Cipru, în primul val al ţărilor care au început deja negocieri cu Uniunea Europeană în urmă cu doi ani. Aceste prime şase candidate au deschis negocieri în privinţa majorităţii celor 30 de capitole care alcătuiesc acquis-ul comunitar, cu excepţia capitolului referitor la agricultură, însă negocierile nu au fost încheiate decât în privinţa a opt până la 11 capitole. 

*

Negociatorul-şef pentru aderarea la Uniunea Europeană, Aurel Ciobanu-Dordea, a prezentat, marţi, la Bruxelles, documentele de poziţie pentru cele cinci capitole cu care debutează negocierile de aderare a României la forul comunitar, se arată într-un comunicat al MAE român. Ciobanu-Dordea conduce delegaţia română care participă la prima reuniune a Conferinţei de Negociere a aderării României la UE. 

Capitolele de negociere sunt întreprinderi mici şi mijlocii, ştiinţă şi cercetare, educaţie, formare profesională şi tineret, relaţii economice internaţionale, precum şi politică externă şi de securitate. 

Reuniuni similare au loc, la Bruxelles, cu Bulgaria, Letonia, Lituania, Malta şi Slovacia, celelalte ţări invitate să înceapă negocierile de aderare la UE în acest an.

*

În paralel, la Bruxelles a început la 28 martie Conferinţa pentru Finanţare regională, numită şi a donatorilor, prima organizată de Banca Mondială şi Comisia Europeană după crearea Pactului de Stabilitate pentru Europa de Sud-Est. Donatorii internaţionali urmau să stabilească, în cele două zile ale conferinţei, sumele cu care vor contribui la proiecte în regiunea întinzându-se de la Muntenegru până la România, în majoritate vizând îmbunătăţirea infrastructurii de drumuri şi electricitate.

Banca Europeană de Investiţii a prezentat o listă de proiecte cu demarare rapidă, în circa un an şi pentru care este nevoie de 1,1 miliarde euro, proiecte pe termen scurt, care ar putea începe în doi ani, în valoare de 2,2 miliarde euro, şi o serie de iniţiative pe termen mediu, încă neevaluate. Potrivit BEI, reconstrucţia pe termen lung a Balcanilor ar putea costa circa nouă miliarde de euro.

Banca Europeană de Reconstrucţie şi Dezvoltare a pregătit la rândul ei un program de proiecte cu demarare rapidă în sectorul privat, în valoare de 290 milioane de euro.

Într-un raport pregătitor publicat recent, Banca Mondială a subliniat că reformele pot avea succes numai dacă ţărilor cuprinse în Pactul de Stabilitate - Albania, Bulgaria, Bosnia-Herţegovina, Croaţia, RF Iugoslavia, Macedonia şi România - li se oferă “o cale credibilă şi previzibilă de integrare în structurile europene şi globale”. 

 

 

2. Drepturile omului

Curtea Europeană a Drepturilor Omului a condamnat guvernul Turciei de două ori, marţi 28 martie a.c., la Strasbourg, pentru încălcarea dreptului la viaţă, în cazul asasinării, în sud-estul Turciei, a unui ziarist şi a unui medic suspectaţi că ar fi fost simpatizanţi ai kurzilor. 

Turcia va trebui să plătească familiilor celor două victime despăgubiri morale şi cheltuieli de judecată în valoare de 77.000 de lire sterline (117.390 de euro). Este vorba despre Kemal Kilic, ziarist la “Ozgur Gundem”, un ziar care a fost scos în afara legii, fiind considerat “prokurd”, şi de Hasan Kaya, medic la Elazig. Ambii au fost asasinaţi în 1993. 

Curtea Europeană a Drepturilor Omului a subliniat că ancheta privind moartea ziaristului a fost prea expeditivă, durând mai puţin de o lună, iar cea referitoare la cazul medicului, care a fost şi torturat, nu a ajuns la nici o concluzie, după şapte ani de procedură. 

În cazul ziaristului, autorităţile turce nu au încercat să afle dacă forţele de ordine au fost într-adevăr implicate în asasinarea sa, aşa cum pretinde familia victimei, şi, în plus, nu au fost audiaţi matori importanţi, cum ar fi agenţii serviciilor de siguranţă ale statului. Curtea reproşează, de asemenea, autorităţilor turce că nu şi-au făcut datoria de a asigura protecţia persoanelor ameninţate. 

Ziaristul a fost ucis, la 13 februarie 1993, la Sanhurfa, cu patru gloanţe trase de indivizi care îl aşteptau în timp ce se întorcea de la lucru. Ziaristul şi mai mulţi dintre colegii săi fuseseră ameninţaţi şi fuseseră victime ale unor agresiuni, însă cererile lor adresate prefectului de a le fi asigurată protecţia au rămas fără răspuns. Turcia a fost condamnată, recent, la Strasbourg, pentru încălcarea dreptului la liberă exprimare, în cazul interzicerii ziarului “Ozgur Gundem”. 

Medicul, bănuit că ar fi acordat ajutor unor simpatizanţi răniţi ai Partidului Muncitorilor din Kurdistan (PKK), a fost asasinat prin împuşcare, împreună cu prietenul său, Metin Can, avocat şi preşedinte al unei asociaţii pentru drepturile omului de la Elazig. Cei doi primiseră un telefon şi se duseseră la o întâlnire, pe 21 februarie 1993. Cadavrele lor au fost descoperite o săptămână mai tîrziu, în apropiere de un pod. 

Articole apărute în presă au afirmat că cei doi fuseseră asasinaţi de membri ai unei grupări paramilitare antikurde, care au acţionat “cu ştiinţa şi cu sprijinul forţelor de ordine”. 

Judecătorii europeni au apreciat că urmele pe care le avea cadavrul lui Hasan Kaya indicau că acesta a fost victima unor “tratamente inumane şi degradante”.

*

Curtea Europeană a Drepturilor Omului a condamnat, Polonia, pentru încălcarea dreptului la libertate garantat de Convenţia europeană a drepturilor omului. 

Reclamantul, Janusz Baranowski, fost senator şi preşedinte-fondator al primei companii private de asigurări din Polonia, Westa, intrată în încetare de plată din 1993, a fost inculpat pentru escrocherie, în acelaşi an, şi plasat în detenţie provizorie. 

Baranowski s-a plâns la Curtea Europeană de faptul că arestul preventiv nu a fost “legal”, pentru că a fost prelungit pe baza unui act de acuzare şi după expirarea hotărârii de menţinere în detenţie. Reclamantul susţine, de asemenea, că tribunalele poloneze “nu au examinat în termen scurt legalitatea arestării sale”. 

Curtea Europeană a Drepturilor Omului a considerat că menţinerea în detenţie pe baza unui act de acuzare nu se fondează pe nici o dispoziţie legală precisă şi nici pe vreo decizie a justiţiei. Curtea a considerat, de asemenea, că durata procedurii deschise în urma a două plângeri formulate de reclamant, care a cerut punerea în libertate, în 1994 - de cinci şi respectiv trei luni - este incompatibilă cu noţiunea de “termen scurt” prevăzută de articolul 5 al Convenţiei. 

Janusz Baranowski va primi despăgubiri morale în valoare de 30.000 de zloţi (circa 7.500 de euro), la care se adaugă 10.000 de zloţi (2.500 de euro) pentru cheltuieli de judecată.

*

Pedeapsa cu moartea este din ce în ce mai puţin aplicată în cele 54 de state membre active ale OSCE, cu excepţia notabilă a Statelor Unite, conform informaţiilor oferite de Organizaţia pentru Securitate şi Cooperare în Europa (OSCE). 

OSCE numără, în mod oficial, 55 de state membre, dintre care aproape toate sunt ţări europene, cu excepţia Statelor Unite şi Canada. Republica Federală Iugoslavia este suspendată din cadrul OSCE din anul 1992. 

În cinsprezece dintre cele 54 de state membre active ale OSCE, faţă de 22 de state în anul 1997, pedeapsa cu moartea este încă în vigoare, a anunţat OSCE, care a organizat, luni 27 martie a.c., o conferinţă asupra drepturilor omului, tratamentelor inumane şi torturii aplicate în închisori. 

Printre ţările OSCE în care se mai aplică pedeapsa cu moartea, Armenia, Kirghizia, Rusia şi Turcia respectă un moratoriu privind aplicarea pedepsei cu moartea, iar alte cinci state “au abolit de facto pedeapsa cu moartea sau o folosesc numai pentru crimele comise pe timp de război” (Ucraina, Azerbaidjan, Lituania, Albania şi Malta). 

În anul 1999, au avut loc execuţii în Belarus, în Statele Unite şi în Cecenia. Există informaţii neconfirmate conform cărora Tadjikistanul, Turkmekistanul şi Uzbekistanul au aplicat, de asemenea, pedeapsa cu moartea, afirmă OSCE. 

Conform organizaţiei umanitare Amnesty International, 98 de condamnaţi au fost executaţi în anul 1999 în Statele Unite şi mai mult de 3.600 au fost condamnaţi la pedeapsa cu moartea.

*

Organizaţia umanitară Amnesty International a denunţat, într-un comunicat, cazurile de maltratare, viol şi tortură la care au fost supuşi deţinuţii ceceni în lagărul de la Cernokozovo, în Cecenia, în perioada dintre 16 ianuarie şi 5 februarie. 

Amnesty International a strâns mai multe mărturii concordante şi citează pe larg pe una dintre ele. “Musa”, un tânăr, în vîrstă de 21 de ani, a fost eliberat în urma intervenţiei mamei sale, care a plătit 4.000 de ruble (în jur de 140 de euro) şi a obţinut eliberarea a doi militari ruşi, deţinuţi de separatiştii ceceni. 

Organizaţia umanitară a obţinut acestei mărturii în urma misiunii pe care a efectuat-o în Caucaz una dintre membrele sale din Londra, Mariana Katzarova. 

Katzarova a declarat că a obţinut, din surse diferite, cel puţin cinci mărturii care dezvăluie aceleaşi încălcări grave ale drepturilor omului, în special în lagărul de la Cernokozovo. 

Fostul deţinut “Musa”, care a stat în lagăr în perioada dintre 16 ianuarie şi 5 februarie, a povestit că a fost torturat şi bătut cu sălbăticie, de câteva ori pe zi. 

La data de 18 februarie, conform membrei Amnesty International, el a fost obligat să treacă, împreună cu alţi deţinuţi, printr-un “culoar uman” alcătuit din 20-25 de oameni înarmaţi şi mascaţi, care i-au lovit cu bîtele. Această mărturie a fost confirmată şi de alţi deţinuţi care au scăpat din lagăr. “Musa” a fost lovit la coloana vertebrală şi riscă să rămână paralizat pentru tot restul vieţii dacă nu va fi îngrijit de urgenţă. 

El declară că a asistat la violarea, de către zece gardieni, a unui adolescent, în vârstă de 14 ani, în holul care dădea spre celula în care era închis, împreună cu alţi deţinuţi. Se pare, că un alt adolescent, în vârstă de 16 ani, originar din satul Davidenko, ar fi fost adus în aceeaşi celulă, după ce fusese victima unui viol colectiv. “Musa” a mai declarat, de asemenea, delegaţiei Amnesty International, că în jur de zece bărbaţi au fost violaţi, în perioada în care el a fost deţinut în lagăr. 

Conform Amnesty International, “Musa” şi mama sa trăiesc în clandestinitate, pentru că se simt în pericol, după ce acesta a dat o declaraţie pentru un post de televiziune şi a fost identificat. 

*

Înaltul comisar al ONU pentru drepturile omului, Mary Robinson, a cerut, sâmbătă 1 aprilie a.c., deschiderea unei anchete internaţionale pentru cercetarea plângerilor privind încălcarea drepturilor omului în Cecenia. Robinson a adoptat această poziţie după ce a vizitat tabăra de refugiaţi ceceni Sputnik, din Inguşetia, unde se află o parte din cei aproximativ 220.000 de refugiaţi din Cecenia sosiţi pe teritoriul Inguşetiei din septembrie 1999.

“Este necesară o anchetă cu privire la acuzaţiile referitoare la încălcarea drepturilor omului despre care se vorbeşte şi sper că acest lucru va fi făcut”, a spus Mary Robinson, subliniind că ancheta preconizată trebuie să aibă o anvergură internaţională, deoarece în caz contrar martorii nu vor veni să spună ce au văzut. “Martorilor le este foarte frică şi aceasta este de înţeles, deoarece au de vorbit despre încălcări grave: acte de violenţă, torturi şi execuţii sumare comise de cei ce poartă uniforma rusă”, a afirmat Robinson, care a emis şi ipoteza că în comportarea forţelor ruse din Cecenia şi-ar fi putut face loc şi o “violenţă ordonată”, mai ales în acţiunile de “curăţire” de după bombardamente.

Pe de altă parte, Mary Robinson a arătat că a cules şi mărturii despre folosirea de către cambatanţii ceceni a civililor drept “scuturi umane”.

Înaltul comisar al ONU pentru drepturile omului are sarcina ca, după ce va reveni la Geneva la 4 aprilie, să prezinte un raport asupra vizitelor sale la Moscova şi în Caucaz înaintea Comisiei pentru drepturile omului a Naţiunilor Unite. 

*

Grupul independent pentru drepturile omului din Belgrad semnalează cazuri de extorcare. Avocaţii sârbi cer sume mari de bani etnicilor albanezi din provincia sârbă Kosovo, arestaţi în Serbia, au afirmat surse dintr-un grup independent pentru drepturile omului din Belgrad.

Nataşa Kandici, şefa grupului Centrul Legal Umanitar, a afirmat că deţinuţii etnici albanezi sunt prezentaţi avocaţilor sârbi, care le explică foarte clar că, pentru un anumit onorariu, vor fi eliberaţi. Apoi, după ce-şi primesc banii, deţinuţii sunt eliberaţi, “predaţi” avocatului - întotdeauna un sârb din Kosovo - şi apoi familiei, într-un teritoriu neutru, pe fâşia administrativă dintre Kosovo şi restul Serbiei.

Preţul unei “eliberări” variază în jurul sumei de 5.000 de dolari SUA, afirmă membrii unei familii de etnici albanezi.

Centrul Legal Umanitar acordă şi el asistenţă juridică în instanţă, dar familiile etnicilor albanezi îi preferă pe avocaţii sârbi, deoarece cu aceştia sunt siguri că ruda lor va fi eliberată.

Surse ale MINUK (Misiunea multinaţională interimară a ONU în Kosovo) estimează că închisorile din Serbia “găzduiesc” în jur de 1.600 etnici albanezi.

 

3. Reacţii europene la alegerile din Rusia

Washington - Preşedintele american Bill Clinton l-a felicitat, telefonic, pe Vladimir Putin pentru victoria obţinută la alegerile prezidenţiale ruse, reamintind totodată opoziţia sa faţă de continuarea conflictului din Cecenia şi pledând pentru continuarea reformelor în Rusia. 

Clinton l-a încurajat pe Putin “să întărească bazele democraţiei în Rusia” şi să depună eforturi pentru “integrarea ţării sale în comunitatea internaţională”, considerând că “votul de duminică 26 martie 2000 constituie o etapă importantă pentru dezvoltarea democraţiei în Rusia”. 

Cu ocazia acestei convorbiri telefonice, Bill Clinton i-a cerut din nou lui Putin să găsească o soluţie politică pentru rezolvarea conflictului din Cecenia. Preşedintele american i-a cerut lui Vladimir Putin să autorizeze deschiderea unor “anchete imparţiale şi transparente privind încălcarea drepturilor omului şi să permită fără întârziere accesul organizaţiilor internaţionale şi al presei în regiune”. 

Clinton a lăsat să se înţeleagă faptul că Washingtonul are incertutudini cu privire la intenţiile noului preşedinte rus, totodată apropiat al cecurilor reformatoare, dar şi fost membru al KGB-ului sovietic. 

Putin are “acum ocazia să traducă acest mandat electoral în măsuri concrete, care să ducă la avansarea reformelor economice, să întărească statul de drept, să intensifice lupta împotiva criminalităţii şi a corupţiei”, a declarat Clinton. 

El l-a invitat pe preşedintele rus în Statele Unite pentru a discuta susţinerea “unui program comun privind securitatea internaţională, referitor la controlul armamentului, neproliferarea armelor nucleare, pacea şi stabilitatea regională”. 

Secretarul de Stat Madeleine Albright a făcut un apel să nu se facă aprecieri premature în privinţa lui Putin, calificându-l drept “un om complicat”, dar “pragmatic”, cu care “se poate şi trebuie să se lucreze”. 

Purtătorul de cuvânt al Departamentului de Stat american, James Foley, a afirmat că Washingtonul doreşte “să lucreze într-o manieră productivă” cu Moscova, în ciuda “zonelor de dezacord, în special legate de conflictul din Cecenia”. 

Candidatul republican la alegerile prezidenţiale americane, George Bush, şi-a exprimat dorinţa ca alegerea lui Vladimir Putin la Preşedinţia Rusiei “să aducă Moscova pe calea reformei”, arătându-se în acelaşi timp “preocupat de faptul că Putin a devenit popular datorită războiului din Cecenia”.

Londra - Şeful diplomaţiei britanice, Robin Cook, a făcut un apel la adresa preşedintelui rus Vladimir Putin, să se folosească de victoria în alegeri pentru a găsi “urgent o soluţie politică” pentru rezolvarea conflictului din Cecenia. “Situaţia din Cecenia continuă să fie o sursă de de profundă preocupare, care afectează cooperarea cu Rusia”, a afirmat Cook în comunicat. 

“Cer preşedintelui Putin să se folosească de noua sa autoritate pentru a găsi, de urgenţă, o soluţie politică şi să autorizeze deschiderea unor anchete complete şi transparente privind încălcarea drepturilor omului” în republica separatistă. Ministrul britanic consideră că este “vital” ca organizaţii internaţionale precum ONU, Consiliul Europei sau Organizaţia pentru Securitate şi Cooperare în Europa (OSCE) să poată participa la investigaţii. 

Cook a subliniat de asemenea că doreşte să lucreze cu Kremlinul “pe baza normelor democratice şi a unui angajament în favoarea economiei libere, de piaţă”. 

Roma - Preşedintele Comisiei Europene, Romano Prodi, l-a felicitat pe Vladimir Putin pentru alegerea sa în calitate de preşedinte al Rusiei, invitând la consolidarea relaţiilor dintre Rusia şi Uniunea Europeană. 

“Sunt sigur că preşedinţia dumneavoastră va da un nou elan procesului de trasformare democratică şi economică a Rusiei şi cred că veţi pune în aplicare o politică economică care să ducă la creşterea şi prosperitatea Rusiei”, a adăugat el. 

Comisia Europeană doreşte să “consolideze relaţiile bilaterale şi să discute subiecte de interes comun cu Rusia”, a precizat Prodi. O întîlnire la vârf între Uniunea Europeană şi Rusia va avea loc în data de 17 mai la Moscova. 

În privinţa războiului din Cecenia, Prodi şi-a exprimat speranţa că “se vor face progrese, în viitorul apropiat, în privinţa acestei chestiuni extrem de sensibile”. 

Paris - Ministrul francez al Afacerilor Externe, Hubert Vedrine, a salutat alegerea lui Vladimir Putin la preşedinţia Rusiei, relevând scorul bun realizat de candidatul comunist Ghennadi Ziuganov. 

“Important pentru noi este să ştim ce va face Putin, pentru că relaţiile Rusiei cu Europa şi implicit cu Franţa sunt foarte importante pentru pacea şi stabilitatea pe continentul nostru”, a declarat ministrul, într-un interviu acordat unui canal de televiziune. 

“Noi aşteptăm şi sperăm că el va răspunde aşteptărilor noastre, care sunt în egală măsură propuneri care privesc cooperarea pe termen lung între Occident şi Rusia. Avem un interes comun şi unii şi alţii, ca democraţia să se consolideze în Rusia, ca statul să se poată întări în sensul bun al termenului, un stat modern, un stat de drept, care să fie capabil să-şi exercite funcţiile de organizare a economiei şi a societăţii. Ceea ce nu se întîmplă astăzi”, a adăugat ministrul. “Avem poate datoria să facem Rusiei oferte de coperare mai adaptate la adevăratele sale nevoi, dar avem în acelaşi timp dreptul de a fi mai exigenţi în privinţa acestei coperări, ţinând cont de lecţiile primite în cursul anilor trecuţi”, a mai spus Vedrine. 

Ottawa - Premierul canadian, Jean Chretien, a declarat, luni 27 martie, că i-a transmis prin telefon lui Vladimir Putin felicitări pentru victoria obţinută, duminică, la alegerile prezidenţiale. “Este un om foarte serios, care ştie că are o sarcină dificilă” de îndeplinit, în special în privinţa economiei, a precizat el. 

Bruxelles - Belgia l-a felicitat pe Vladimir Putin pentru alegerea sa în calitate de preşedinte al Rusiei, exprimându-şi speranţa că, într-un termen cât mai scurt, se va găsi o soluţie politică de ieşire din criza cecenă, s-a arătat într-un comunicat al ministrului belgian al Afacerilor Externe, Louis Michel. El a precizat că “Belgia acordă o importanţă deosebită relaţiilor sale bilaterale cu Rusia, precum şi cooperării stabile dintre Rusia şi UE”. 

Sofia - Preşedintele bulgar Petăr Stoianov l-a felicitat, luni 27 martie, pe Vladimir Putin pentru victoria decisivă obţinută la alegerile prezidenţiale ruse, a anunţat Preşedinţia bulgară. “O dată cu alegerea dumneavoastră, Rusia intră într-o nouă etapă a dezvoltării sale”, a scris Stoianov. 

Premierul bulgar, Ivan Kostov, a declarat că are “încredere că alegerea lui Putin va avea un impact pozitiv asupra dezvoltării relaţiilor bulgaro-ruse”. 

Belgrad - Partidele de opoziţie sârbe au salutat alegerea lui Vladimir Putin la Preşedinţia Rusiei, exprimându-şi speranţa că noul preşedinte rus va contribui la îndepărtarea regimului lui Slobodan Miloşevici. 

Preşedintele Partidului Democrat-Creştin, Vladan Batici, consideră că victoria lui Putin “va marca sfîrşitul iluziilor pentru autorităţile de la Belgrad, care sperau că în ordinea mondială vor interveni schimbări care să ducă la reabilitarea politicii retrograde a lui Slobodan Miloşevici”. 

Moscova - Noul preşedinte rus s-a întîlnit, luni, cu predecesorul său Boris Elţîn, cu care a discutat victoria de duminică, au informat mass-media ruse. Fostul preşedinte l-a felicitat pe Vladimir Putin, apreciind hotărârea acestuia ca în campania electorală care l-a propulsat la Kremlin “să se concentreze asupra misiunii sale” şi “să se ocupe de lucruri concrete”, fără să mai recurgă “la publicitate”.

*

Vladimir Putin: atuurile unui triumf electoral

Tinereţea, un aparat de stat în slujba sa, absenţa unui adversar real, o societate dezorientată, aflată în căutarea unui om forte: aceştia sunt factorii care i-au asigurat victoria lui Vladimir Putin la alegerile prezidenţiale din Rusia.

Noul conducător de 1a Kremlin oferă un contrast frapant în comparaţie cu predecesorul său Boris Elţîn, “ţarul” bolnav şi bătrân: el lucrează de dimineaţa până seara, se deplasează cu avionul de vânătoare, practică schiul şi judo şi nu poartă şapcă, nici măcar atunci când este foarte frig.

La 47 de ani, Vladimir Putin va fi cel mai tânăr conducător al Rusiei care ajunge la putere, după ţarul Nicolae al II-lea.

“Mai mult personalitatea decât programul său a sedus electoratul”, a precizat politologul Evgheni Volk. Vladimir Putin a afişat idei ample şi vagi, precum restaurea unui stat puternic sau lupta împotriva sărăciei, fără însă să menţioneze vreodată cum anume le va transpune în practică.

Desemnat drept succesor de către Boris Elţin din august 1999, Vladimir Putin a moştenit chiar fotoliul preşedintelui, la 31 decembrie 1999, când acesta a demisionat pe neaşteptate, ceea ce i-a oferit lui Putin un avantaj incontestabil asupra adversarilor săi.

Mijloacele de informare publice, care beneficiază de cea mai mare audienţă în ţară, au constituit un important punct de sprijin, într-o asemenea măsură încât Vladimir Putin a fost singurul candidat care nu a profitat de timpul de antenă la care avea dreptul în mod oficial. El a motivat această renunţare declarând că refuză să apară între clipuri publicitare pentru “Tampax” sau “Snickers”, ceea ce nu 1-a împiedicat să fie omniprezent pe ecrane în exercitarea prerogativelor sale.

”Faptul că se afla deja la Kremlin îi oferea numeroase avantaje, precum sprijinul structurilor regionale ale guvernatorilor”, ale căror consemne de vot sunt adeseori urmate în provincie, a remarcat un alt politolog, Viaceslav Nikonov.

În plus, “aparatul administraţiei prezidenţiale care lucrează la Kremlin ştie să câştige nişte alegeri”, notează un diplomat occidental, care reaminteşte spectaculoasa redresare a cotei de popularitate a lui Boris Elţin înaintea alegerilor prezidenţiale din 1996. Absenţa unui adversar de marcă a contribuit, de asemenea, într-o mare măsură la victoria fostului şef al serviciilor secrete (FSB, ex-KGB).

De asemenea, Vladimir Putin a ştiut să-şi atragă o parte a electoratului de dreapta şi de centru. Şansele foarte limitate ale adversarilor lui Vladimir Putin de a câştiga au fost dealtfel în favoarea lui. “El era perceput ca învingător sigur. Oamenilor nu le place să voteze degeaba”, comentează Viaceslav Nikonov.

Deziluziile a zece ani de reforme, de la dezmembrarea URSS, la sfârşitul anului 1991, au fost, în sfârşit, în avantajul lui Vladimir Putin. “Marile speranţe şi aşteptările legate de democraţie au fost înşelate. Societatea este pregătită mai degrabă să asculte pe oricine îi promite că restaurează ordinea decât să instaleze aceste aşa-numite instituţii democratice”, a subliniat politologul Nikolai Petrov. 

 

4. Stabilirea de legături între NATO şi UE

Secretarul general al NATO, George Robertson, a cerut, miercuri 29 martie a.c., stabilirea rapidă a unor legături între NATO şi Uniunea Europeană, care a decis să-şi asume noi responsabilităţi în materie de apărare. 

“Trebuie să rezolvăm chestiunile instituţionale rapid. Trebuie dezvoltate unele legături între NATO şi UE, pentru a asigura transparenţa şi încrederea reciprocă în cele două organizaţii”, a declarat Robertson la un colocviu consacrat apărării europene comune. 

Chiar dacă cele două organizaţii au sediul la Bruxelles, în prezent nu există nici o legătură oficială între ele. “Cei 15” au promis, în decembrie 1999, la summitul de la Helsinki, că vor defini aceste legături, solicitate cu insistenţă de Statele Unite, dar şi de către alte ţări europene, care nu sunt membre ale UE, însă fac parte din Alianţă. 

“Rolul ţărilor europene nemembre ale UE trebuie să fie, de asemenea, hotărât, într-o manieră satisfăcătoare pentru toţi (...). Sprijinul Turciei, al Norvegiei sau al Poloniei pentru o operaţiune întreprinsă de UE este la fel de important din punct de vedere politic pe cât ar putea fi din punct de vedere militar”, a adăugat secretarul general al NATO. 

Pe de altă parte, lordul Robertson a apreciat că trebuie evitate “structurile concurenţiale, în special în ceea ce priveşte planificarea militară”. “Statele membre ale UE trebuie să utilizeze cît mai mult posibil procedurile existente ale NATO în materie de planificare militară”, a subliniat secretarul general al NATO, adăugând că “fiecare ţară nu dispune decât de un buget al apărării şi de un ansamblu de forţe armate”. 

În opinia sa, UE nu trebuie să se concentreze numai asupra instituţiilor - Uniunea creând, de la începutul lunii martie, trei organisme politico-militare - ci, înainte de toate, asupra îmbunătăţirii capacităţilor militare. Secretarul general al NATO consideră, astfel, că europenii trebuie să depună efoturi mai mari pentru a le explica americanilor, care sunt “încă sceptici”, noua lor politică de apărare. De asemenea, “Cei 15” trebuie să explice electoratului lor “pentru ce bugetele apărării nu trebuie să fie micşorate prea mult şi de ce trebuie chiar sporite”.

 

5. Statutul Transnistriei

Şeful grupului de negociatori ai Republicii Moldova cu Tiraspolul, Vasile Sturza, a afirmat că statutul Transnistriei ar putea fi stabilit de ambele părţi până în această vară, sau, cel tîrziu, până la sfârşitul anului. 

“Scopul nostru este să facem în aşa fel încât cetăţenii din Transnistria să aibă posibilitatea de a participa la toate alegerile din Republica Moldova”, a mai spus Sturza. El a precizat, însă, că participarea alegătorilor din stânga Nistrului la prezidenţialele din acest an este puţin probabilă, deoarece implementarea statutului Transnistriei “necesită mai mult timp şi se va produce în etape”. 

Săptămâna trecută, la Kiev a avut loc o conferinţă internaţională pe tema Transnistriei, cu participarea mai multor politologi din Rusia, Ucraina, SUA şi Uniunea Europeană, precum şi de la Chişinău şi Tiraspol. 

Observatori independenţi consideră că Tiraspolul nu va accepta sub nici o formă varianta de statut acceptabilă pentru Chişinău, pentru că cele două părţi văd în mod diferit noţiunea de “stat comun”. Chişinăul consideră că Transnistria trebuie să facă parte din statul comun cu Republica Moldova, în timp ce Tiraspolul susţine că Republica Moldova şi Transnistria trebuie să formeze împreună un nou stat comun, ca doi subiecţi egali în drepturi.

*

Parlamentul Republicii Moldova a adoptat joi, 30 martie a.c., o Hotărâre privind crearea Comisiei parlamentare pentru problemele Transnistriei.

Comisia va fi condusă de vicepreşedintele legislativului Vadim Mişin, reprezentant al fracţiunii comuniştilor, şi îi va avea ca membri pe deputaţii Grigore Sârbu (Blocul “Pentru o Moldovă Democratică şi Prosperă”), Ecaterina Mardarovici (Convenţia Democrată din Moldova), Vitalia Pavlicenco (Partidul Forţelor Democratice), Vasile Iovv şi Ilie Stamat (Partidul Comuniştilor).

Legislativul a desfiinţat Comisia parlamentară pentru definitivarea proiectului de statut al raioanelor din stânga Nistrului, constituită în 1998.

 

 

6. Declanşarea neoficială a campaniei electorale pentru alegerile prezidenţiale din Polonia

Polonia a intrat deja în campanie electorală în perspectiva alegerilor prezidenţiale din toamnă, mai mulţi candidaţi anunţându-şi deja intenţia de a se confrunta la urne cu preşedintele în exerciţiu, Aleksander Kwasniewski (45 de ani), pe care sondajele de opinie realizate până în acest moment îl indică drept principalul favorit.

Deşi candidatura actualului şef al statului polonez la viitoarele alegeri prezidenţiale nu a fost confirmată în mod oficial, el nu va lipsi din competiţie, după cum au indicat unii colaboratori ai săi.

Aparent, Aleksander Kwasniewski nu are încă un contracandidat serios, cota popularităţii sale în sondajele de opinie fiind în acest moment de aproximativ 70 % din intenţiile de vot. El beneficiază de sprijinul partidului Alianţa Stângii Democratice (SLD), ex-comunist, acum în opoziţie, care se bucură de o bună apreciere din partea polonezilor, încrederea acordată preşedintelui Kwasniewski şi SLD în sondajele de opinie fiind de două ori mai mare decât cea exprimată în cazul coaliţiei de centru-dreapta a formaţiunilor politice aflate la guvernare, care-l susţine pe primul ministru Jerzy Buzek.

Recenta intrare în cursa prezidenţială a lui Andrzej Olechowski, un liberal în vârstă de 52 de ani, fost ministru de finanţe în 1992, apoi ministru al afacerilor externe (între 1993 şi 1995), riscă, totuşi, “să tulbure sărbătoarea” actualului şef al statului.

Olechowski, care şi-a anunţat oficial la 24 martie a.c. intenţia de a candida la preşedinţia Poloniei, s-a prezentat drept un “candidat al cetăţenilor”, fără afiliere la vreun partid politic.

“Doresc să-i reprezint pe polonezii preocupaţi de dezvoltarea familiei lor şi a statului lor, pe cei care doresc o Polonie întemiată pe principii solide, fără cinism şi fără divizări de natură ideologică”, a explicat el.

La precedentul scrutin prezidenţial din Polonia, din 1995, la care Aleksander Kwasniewski l-a învins pe Lech Walesa, preşedintele în exerciţiu la acea dată, Andrzej Olechowski a renunţat să-şi prezinte candidatura, pentru a nu-l concura pe Walesa, de care era apropiat, cu toate că sondajele preelectorale realizate în acel moment îl dădeau ca posibil învingător.

În prezent, intenţiile de vot în favoarea lui Olechowski se situează în jurul a 10%, dar, în cazul înscrierii oficiale în cursa prezidenţială, el poate conta pe susţinerea politică din partea electoratului partidului Uniunea pentru Libertate (UW), de tendinţă liberală, condus de Leszek Balcerowicz, aflat la guvernare împreună cu partidul Acţiunea Electorală a Solidarităţii (AWS), de dreapta, mai ales dacă UW renunţă la prezentarea unui candidat propriu.

În ceea ce-l priveşte pe liderul AWS, Marian Krzaklewski, care pare candidatul firesc al dreptei, acesta nu este cotat în sondajele de opinie decât cu circa 6 % din intenţiile de vot.

Ex-preşedintele Lech Walesa, 57 de ani, fostul lider istoric al sindicatului Solidaritatea, s-a declarat şi el gata să accepte o nouă lansare în cursa pentru preşedinţia statului, dar sondajele de opinie nu-l creditează decât cu 3 % din intenţiile de vot.

 

 

7. Alegerile din Grecia 

Primul ministru socialist grec, Costas Simitis, le-a cerut concetăţenilor lui să voteze duminică 9 aprilie “pentru continuitate şi experienţă”, în timp ce adversarul său politic, conservatorul Costas Caramanlis, s-a pronunţat pentru o “alternativă” la guvernarea din ultimii 20 de ani a socialiştilor.

Cei doi politicieni eleni şi-au confruntat ideile, joi seara, în direct, la televiziunea naţională din Atena, în cadrul unei dezbateri electorale în perspectiva alegerilor generale de la 9 aprilie, nepermiţându-li-se să se atace reciproc. Ei au răspuns doar întrebărilor formulate de trei ziarişti, având la dispoziţie câte două minute pentru fiecare răspuns, ceea ce nu le-a permis intrarea în fondul problemlor. Au fost prezentate punctele de vedere ale fiecăruia privind unele dificultăţi economice naţionale, perspectivele reformelor financiar-bancare, asistenţa medicală pentru populaţie, sistemul de învăţământ, aderarea Greciei la zona “euro”. S-au referit foarte sumar la Summit-ul european de la Helsinki, din decembrie trecut, care a prefigurat şi perspectivele europene pentru Turcia - au declarat observatorii locali.

În opinia acestora, Costas Simitis s-a prezentat cu o mină “foarte serioasă”, cum îi stă în obicei, spre deosebire de Costas Caramanlis, liderul partidului Noua Democraţie, care a fost “mai cald şi mai convingător”. Primul ministru Costas Simitis preşedintele PASOK, a subliniat “experienţa şi planurile” partidului său pentru “împingerea Greciei înainte”, în timp ce Costas Caramanlis a criticat “aroganţa” socialiştilor, aflaţi la putere de 20 de ani, insistând asupra necesităţii unei schimbări prin venirea la putere a “unei echipe noi pentru un nou început”.

Cele mai recente sondaje de opinie dau un uşor avans, de 0,5 %, formaţiunii PASOK în intenţia de vot a electoratului elen.

 

8. Principalele puncte ale Declaraţiei de la Lisabona din 24 martie 2000

Prezentăm principalele puncte ale documentelor adoptate, la 24 martie a.c., de summitul extraordinar al şefilor de stat şi de guvern ai “Celor 15” de la Lisabona:

UE îşi stabileşte un nou obiectiv strategic pentru deceniul următor: să construiască economia cunoaşterii cea mai dinamică şi cea mai competitivă, capabilă de o creştere economică durabilă, însoţită de o ameliorare cantitativă şi calitativă a utilizării forţei de muncă şi de o mai mare coeziune socială. Această strategie urmează să permită restabilirea condiţiilor propice utilizării depline a forţei de muncă.

Potrivit documentelor summitului de la Lisabona, “pentru ca măsurile evocate să fie puse în aplicare într-un context macroeconomic sănătos, o rată de creştere economică medie în jur de 3 % ar trebui să fie o perspectivă realistă pentru următorii ani”.

Consiliul European (reuniunea şefilor de stat şi de guvern din ţările membre ale UE), care se va întruni “în fiecare an, primăvara”, trebuie să joace “un rol consolidat de orientare şi de coordonare” pentru ca “această strategie să fie dirijată în mod mai coerent şi pentru ca rezultatele obţinute să facă obiectul unei continuităţi efective”.

Societate a informaticii

“Întreprinderile şi cetăţenii trebuie să aibă acces la o infrastructură de comunicaţii ieftină de nivel mondial şi la un larg evantai de servicii (...). Trebuie create condiţiile care vor permite comerţului electronic şi Internet-ului să prospere”:

- adoptarea în cursul anului 2000 a unui cadru juridic pentru comerţul electronic;

- până la sfârşitul lui 2001, pieţele telecomunicaţiilor trebuie să fie pe deplin integrate şi liberalizate;

- reducerea substanţială a costurilor utilizării Internet-ului înainte de sfârşitul anului 2000;

- accesul la Internet pentru toate şcolile până la sfârşitul lui 2001;

- reţele interconectate cu debit mare şi cu cost redus pentru accesul la Internet.

Un spaţiu european al cercetării şi inovaţiei

- punerea în reţea a programelor naţionale şi comune de cercetare;

- un cadru mai propice pentru investiţiile private în domeniul cercetării;

- reţea transeuropeană foarte rapidă care să lege universităţi şi centre de cercetare până la sfârşitul anului 2001;

- eliminarea până la sfârşitul lui 2002 a obstacolelor din calea mobilităţii cercetătorilor;

- brevet comunitar până la sfârşitul lui 2001.

Întreprinderi mici şi mijlocii

- elaborarea până în iunie 2000 a unei carte europene pentru întreprinderile mici şi mijlocii;

- reorientarea finanţărilor în direcţia progresului societăţilor cu înaltă tehnologie şi al microîntreprinderilor.

Reforme economice si financiare

- crearea, până la sfârşitul anului 2000, a unei strategii pentru eliminarea piedicilor din calea dezvoltării serviciilor;

- accelerarea liberalizării în sectoarele gazelor, apei, electricităţii, poştei şi transporturilor;

- modernizarea regulilor de pe pieţele publice până în 2002;

- punerea în aplicare a unui plan de acţiune pentru serviciile financiare până în 2005;

- aplicarea până în 2003 a unui plan de acţiune cu privire la capitalul de risc;

- soluţionarea dosarului armonizării fiscale;

“Există posibilitatea folosirii şansei pe care o oferă creşterea pentru a face eforturi mai mari în scopul asanării finanţelor publice şi pentru ameliorarea calităţii şi viabilităţii acestora”.

- reducerea presiunii fiscale asupra muncilor cu slabă calificare; 

- garantarea viabilităţii pe termen lung a finanţelor publice în lumina îmbătrânirii populaţiilor.

Modernizarea modelului social european

“Trebuie procedat de aşa manieră încât apariţia noii economii să nu aibă drept efect agravarea problemelor sociale actuale”.

Sistemele europene “trebuie să ofere posibilităţi de studiere şi de formare concepute pentru tot cursul vieţii”:

- reducerea la jumătate până în 2010 a numărului persoanelor cu vârste cuprinse între 18 şi 24 de ani care nu urmează diferite forme de studii;

- şcoli şi centre de formare polivalente şi deschise pentru toţi;

- definirea noilor competenţe de bază dobândite de-a lungul întregii vieţi.

Forţa de muncă

Obiectiv global: ridicarea ratei folosirii forţei de muncă (în medie de 61%) la un nivel cât se poate de apropiat de 70% (din populaţia activă), iar proporţia femeilor active (51%) la peste 60% până în 2010.

- educaţie şi formare de-a lungul întregii vieţi;

- creşterea utilizării forţei de muncă în servicii;

- ameliorarea egalităţii şanselor.

Modernizarea protecţiei sociale

“Trecerea la economia cunoaşterii trebuie să se facă pe baza modelului social european (...)”.

- studiu asupra viabilităţii regimurilor de pensionare până în 2020. 

“Este inacceptabil faptul că în Uniunea Europeană trăiesc atât de multe persoane sub pragul de sărăcie”. Politicile de luptă împotriva excluderii sociale ar trebuie să combine “planuri de acţiune naţionale şi o iniţiativă care să favorizeze cooperarea europeană”. 

 

9. Iniţiativa Euronext - septembrie 20001

După discuţii lente şi agitate ce au durat doi ani, Bursele din Paris, Amsterdam şi Bruxelles au semnat un acord în vederea fuzionării lor în luna septembrie 2000, creând o nouă entitate Euronext, care va fi a două piaţă bursieră europeană după cea londoneză, au anunţat cele trei instituţii financiare într-un comunicat comun, dat publicităţii la Londra, la 20 martie a.c. Această înţelegere ar trebui salutată - în sfârşit o acţiune radicală - nu doar vorbe, creând prima bursă transfrontalieră din regiune şi care este cu adevărat integrată. 

Initiaţiva Euronext este, într-o măsură considerabilă, defensivă, dar nu este cu nimic mai rea din acest motiv. Micile Burse din Bruxelles şi din Amsterdam au fost supuse riscului marginalizării, iar în urmă cu doi ani, cea din Paris a fost afectată atunci când instituţiile similare din Londra şi Frankfurt au anunţat în mod hotărât că intenţionau să preia conducerea integrării europene printr-o fuzionare în doi; acest lucru a fost însă subminat de rivalitatea anglo-germană, iar acum francezii au revenit la poziţia iniţială. Euronext este o mişcare importantă în direcţia bună, dar sunt necesare şi altele - şi rapid.

Peste 1.300 de societăţi vor fi cotate pe noua piaţă, reprezentând o capitalizare bursieră de 2.380 miliarde euro, ceea ce va însemna prima piaţă din Europa continentală, cu mult înaintea celei din Frankfurt pe Main (Germania).

Euronext va fi, de asemenea, cea mai mare piaţă de tranzacţionare a acţiunilor, cu 230 de milioane de contracte semnate, potrivit comunicatului.

Acordul, semnat între cele trei burse la 18 martie, şi aprobat în unanimitate de Consiliile lor de Administraţie, prevede că Euronext va fi o societate de drept olandez. Ea va fi condusă de un Consiliu Director alcătuit din trei membri (preşedinţii burselor respective), care va fi prezidat în primii patru ani de preşedintele Paris Bourse, Jean-Francois Theodore.

 



1 Sinteză publicată în “Mondorama” nr.72 / 27 martie 2000.

În lunile următoare, acţionarilor celor trei burse - din Paris, Amsterdam şi Bruxelles - li se va propune să-şi schimbe titlurile cu acţiuni Euronext. În acest elan, “introducerea la bursă a acţiunilor Euronext este prevăzută până la finele anului 2000”, s-a precizat în comunicat.

Euronext se declară “deschis faţă de alţi parteneri”, Bursa din Luxemburg “exprimându-şi deja intenţia de a se alătura acestui nou ansamblu”, potrivit comunicatului celor trei burse.

Această alianţă trilaterală rămâne totuşi înscrisă în cadrul uniunii deja stabilite între opt burse europene, se arată în comunicat. “În cadrul alianţei stabilite între opt burse europene, Euronext îşi va urmări obiectivul de creare a unei pieţe bursiere europene unice şi va menţine acordurile încheiate anterior”. “Euronext are de asemenea în vedere continuarea dezvoltării sale pe calea achiziţiilor”, mai precizează comunicatul.

Proiectul, semnat în luna septembrie 1999 la Bruxelles, include şi bursele din Londra, Frankfurt, Zurich, Madrid şi Milano. El prevede nu o fuziune, ci o interconexiune a sistemelor informatice ale celor opt pieţe bursiere. Acest proiect în opt a întâmpinat totuşi dificultăţi în ultimele luni, îndeosebi Germania angajându-se singură în proiectul unei burse europene numite Euroboard. O reuniune a ceior opt burse a avut loc la Bruxelles, la 22 martie.

Alianţa trilaterală dintre cele trei organisme financiare din Paris, Bruxelles şi Amsterdam consacră tehnologia franceză, pe care bursa din Capitala franceză nu reuşise să o impună, în trecut, ansamblului burselor europene (mai ales celor din Frankfurt şi din Londra). Pe Euronext, acţiunile vor fi negociate pe sistemul informatic francez NSC, care este deja operaţional la Bursa din Bruxelles. Compensarea operaţiunile administrative în perspectiva negocierii va fi asigurată prin sistemul francez Clearing 21.

Regulamentul şi livrarea titlurilor “ar urma să fie încredinţate Euroclear”, societate cu sediul la Bruxelles şi cu care Paris Bourse este deja aliată. 

 

10. INTERNET: revolta faţă de spionaj2

Pentru prima dată, o plângere împotriva unui terţ pentru violarea secretului corespondenţelor, vizând în realitate reţeaua de interceptări electronice Echelon - un fel de “urechi mari” ale Statelor Unite - a fost depusă la un tribunal din Paris. Această informaţie a fost confirmată, pentru “Le Figaro”, de către avocatul Jean-Pierre Millet, specialist în drept în domeniul noilor tehnologii.

O asociaţie de apărare a utilizatorilor reţelei Internet, numită Akawa, se află la originea acestei proceduri. Responsabilii săi i-au cerut consiliului acesteia să-i scrie premierului Lionel Jospin pentru ca acesta să angajeze “un recurs interstatal în faţa Curţii Europene de Justiţie” privind responsabilitatea Marii Britanii, care găzduieşte baze de interceptare ale acestui sistem. 

“Cu ocazia dezbaterilor ce au avut loc la sfârşitul lunii februarie în Parlamentul European, reprezentanţii SUA şi ai Regatului Unit al Marii Britanii şi Irlandei de Nord s-au limitat să obiecteze că interceptările în cauză erau practicate într-un cadru legal”, se arată în scrisoarea adresată şefului guvernului.

“Convenţia Consiliului Europei pentru protecţia persoanelor aminteşte Akawa - nu autorizează, totuşi, decât o singură derogare cu privire la viaţa particulară. Este vorba de salvgardarea instituţiilor democratice în faţa infracţiunilor de o anumită gravitate. Orice



2 Sinteză publicată în “Mondorama” nr.77 / 1 aprilie 2000.

ar fi, această salvgardare nu se poate realiza în mod legal cu mijloace de supraveghere generale cum ar fi reteaua Echelon”.

Asociaţia “estimează că-i revine guvernului, acum când cunoaşte situaţia, sarcina de a lua toate măsurile necesare pentru a proteja într-adevăr drepturile pe care individul le are în conformitate cu Curtea Europeană pentru Drepturile Omului şi de a face astfel încât să prevină orice nouă încălcare a acestui text”.

O dată dezvăluită existenţa reţelei Echelon, întreprinderi convinse că această reţea fusese utilizată împotriva lor în scopul spionajului economic au fost sfătuite să păstreze tăcerea. Existau în cercuri înalte temeri că iniţiative comparabile, deşi de o mai mică anvergură, vor fi arătate, la rândul lor, cu degetul.

Franţa, în special, prin intermediul Direcţiei generale şi de securitate externă (DGSE) şi al Direcţiei de informaţii militare, ar face mari eforturi pentru a dispune, şi ea, de instrumente de interceptare eficace. 

Internet- ul, care ar trebui să fie un spaţiu de libertate, devine câmpul de luptă al unui război electronic şi economic în care viaţa particulară a cetăţeanului de rând nu mai contează. “Noi nu suntem nici împotriva dezvoltării e-business-ului, nici împotriva supravegherii autostrăzilor informaţiei. Dar acest lucru trebuin să se facă respectându-se regulile democratice şi sub control internaţional. Pentru a schematiza, cerem “căşti albastre” în sfera Net, în timp ce statele sunt pe cale de a instala agenţi ai serviciiior secrete şi mercenari”, comentează resposabilii Akawa. 

Potrivit avocatului Millet, acţiunile reproşate spionilor din Echelon constituie, pentru numeroase texte de lege din Franţa sau din alte ţări europene, infracţiuni deliberate grave şi repetate. “Procedura ne obligă să epuizăm toate drepturile de recurs la nivel naţional înainte de a face apel la instanţele europene”, explică avocatul, care nu se aşteaptă la o primire binevoitoare a cererii Akawa. Demersul, primul de acest gen, se adaugă numeroaselor iniţiative destinate alertării opiniei publice în privinţa periculozităţii acestui sistem.

De curând, declasarea în SUA a mai multor documente ultrasecrete ale Agenţiei pentru Securitate Naţională (NSA) a confirmat activităţile acestei reţele, fără a aduce, totuşi, proba formală a utilizării acesteia în spionajul industrial.

La sfârşitul lunii februarie, un nou raport, a fost prezentat în faţa Comunităţii europene de către jurnalistul britanic Duncan Campbell. La 30 martie, la Bruxelles a început o mare dezbatere, la care vor participa reprezentanţi ai Comisiei Europene, ai Consiliului de Miniştri şi ai Parlamentului European. Cu această ocazie s-ar putea decide constituirea unei comisii de anchetă.

În Franţa, Comisia pentru probleme de Apărare a Adunării Naţionale a decis deja, la 29 februarie, crearea unei misiuni de informare parlamentară privind “sistemele de supraveghere şi interceptare electronică ce pot pune în cauză securitatea naţională”.

Această comisie se va interesa cu siguranţă de tăcerea guvernului francez. Scrisoarea bilunară “Le Monde du renseignement” afirma de curând că o cooperare între NSA şi DGSE i-ar fi permis Franţei să-şi dezvolte aproximativ cincisprezece baze de interceptare în Franţa şi în teritoriile dependente. Neoficial confirmată, această colaborare ar explica reţinerea statului francez de a apărea în prima linie pentru a denunţa activităţile de spionaj ale NSA.

În pofida numeroaselor dezvăluiri despre reţeaua Echelon, ramificaţiile acestui sistem electronic de spionaj rămân opace. Un raport comandat de Parlamentul European şi prezentat oficiai în 1999 a adus cele mai multe elemente privind modul său de funcţionare.

Un lucru este sigur: Echelon are posibilitatea de a supraveghea ansamblul comunicaţiilor telefonice, fax sau poştă electronică trecând prin sateliţii de comunicaţii, ca Immarsat sau Intelsat. Echelon funcţionează în cadrul unui pact internaţional numit Ukusa, care grupează ţări anglo-saxone - Noua Zeelandă, Canada, Australia, Marea Britanie, SUA - şi dispune de numeroase baze, dintre care cea mai importantă se află la Menwith Hill, în Anglia. Această reţea a fost concepută şi este coordonată de National Security Agency (INSA) a SUA, analogul CIA pentru spionajul electronic. Aproape 38.000 de agenţi lucrează la sediul din Fort Meade, în Maryland. Echelon “nu este conceput pentru a supraveghea comunicaţii specifice, ci pentru a intercepta ansamblul comunicaţiilor şi transferurilor de date”, explică Jacques Baud, specialist elveţian în informaţii.

Toate comunicaţiile interceptate sunt sistematic examinate de supercalculatoare şi clasate potrivit unor criterii de interes, pe baza unui lexic format din cuvinte-cheie. Potrivit membrilor Akawa, tocmai caracterul global al interceptărilor atentează la confidenţialitatea corespondenţei fiecărui individ.

